CELEX: 32005D0472
Language: da
Date: 2005-06-24 00:00:00
Title: 2005/472/EF: Kommissionens afgørelse af 24. juni 2005 om finansiering af undersøgelser, konsekvensanalyser og evalueringer af områderne fødevaresikkerhed, dyresundhed og -velfærd samt zooteknik

28.6.2005   
            
            
               DA
            
            
               Den Europæiske Unions Tidende
            
            
               L 166/12
            
         
      KOMMISSIONENS AFGØRELSE
   
   af 24. juni 2005
   om finansiering af undersøgelser, konsekvensanalyser og evalueringer af områderne fødevaresikkerhed, dyresundhed og -velfærd samt zooteknik
   (2005/472/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og
   ud fra følgende betragtninger:
   
               (1)
            
            
               I henhold til beslutning 90/424/EØF skal Fællesskabet iværksætte eller bistå medlemsstaterne ved iværksættelsen af de tekniske og videnskabelige foranstaltninger, der er nødvendige for at udvikle Fællesskabets veterinærbestemmelser og for at udvikle undervisning og uddannelse på veterinærområdet.
            
         
               (2)
            
            
               Kommissionen har fastsat, at det bør prioriteres at gennemføre undersøgelser, konsekvensanalyser og systematiske og rettidige evalueringer af udgiftsprogrammerne for at få klarlagt, hvordan de tildelte midler forvaltes, og for at fremme en kultur, hvor de høstede erfaringer udnyttes i alle faser af forvaltningen, med større vægt på resultatorienteret forvaltning.
            
         
               (3)
            
            
               Med henblik på at få udført disse opgaver blev der i sidste kvartal af 2004 offentliggjort et offentligt udbud vedrørende en rammekontrakt for evaluering af indsatsområderne fødevaresikkerhed, dyresundhed og -velfærd samt zooteknik.
            
         
               (4)
            
            
               Det forventes, at der i forbindelse med rammekontrakten rettidigt tilvejebringes relevant information af høj kvalitet, som kan danne grundlag for Fællesskabets beslutningstagning.
            
         
               (5)
            
            
               Der indgås særaftaler om alle enkeltopgaver. Aftalerne underskrives af Kommissionen og den kontrahent, der er udvalgt i henhold til rammekontrakten.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —
            
         TRUFFET FØLGENDE AFGØRELSE:
   Eneste artikel
   De i bilaget til denne afgørelse beskrevne foranstaltninger godkendes til finansiering.
   
      Udfærdiget i Bruxelles, den 24. juni 2005.
      
         
            På Kommissionens vegne
         
         Markos KYPRIANOU
         
         
            Medlem af Kommissionen
         
      
   
   
      (1)  EFT L 224 af 18.8.1990, s. 19. Senest ændret ved forordning (EF) nr. 806/2003 (EUT L 122 af 16.5.2003, s. 1).
   
      BILAG
      Område: Fødevaresikkerhed, dyresundhed og -velfærd samt zooteknik.
      Retsgrundlag: Rådets beslutning 90/424/EØF af 26. juni 1990 om visse udgifter på veterinærområdet.
      Opgaver: 
      
                  —
               
               
                  Forskellige undersøgelser og andre tjenesteydelser til støtte for formulering og udarbejdelse af forslag fra Kommissionen
               
            
                  —
               
               
                  Ex ante-evalueringer/-konsekvensanalyser
               
            
                  —
               
               
                  Interims- og ex post-evalueringer.
               
            Evaluering af Fællesskabets dyresundhedspolitik 1995-2004 og eventuelle fremtidige politikvalg (herunder en finansieringsmodel vedrørende risici i forbindelse med epidemiske kvægsygdomme) er fastsat som en prioritering i 2005.
      Bevillinger 2005: 
      
                  —
               
               
                  17 04 02 — Andre foranstaltninger på veterinærområdet og inden for dyrevelfærd og folkesundhed: 500 000 EUR
               
            
                  —
               
               
                  17 01 04 04 — Pilotundersøgelse: finansieringsmodel vedrørende risici i forbindelse med epidemiske kvægsygdomme — Udgifter til den administrative forvaltning: 500 000 EUR.
               
            Budget: Højst 1 000 000 EUR i rammekontraktens første år.
      Antal forventede særforanstaltninger: Ca. seks.
      Alle foranstaltninger gennemføres i henhold til de almindelige regler for offentlige indkøb: dvs. i dette tilfælde den eksisterende rammekontrakt.